arnastofnun/IGC-2024 huggingface dataset:
Miðbaugsskírn

Miðbaugsskírn eða línuskírn er innvígsluathöfn sem hefð er fyrir að halda þegar sjómaður siglir yfir miðbaug í fyrsta skipti. Siðurinn varð til á herskipum breska og hollenska flotans skömmu eftir 1800 og er talinn hafa þróast út frá sambærilegum athöfnum á spænskum, portúgölskum og ítölskum skipum þegar farið var fyrir tiltekna höfða á siglingaleiðinni. Miðbaugsskírnir eru nú til dags einkum haldnar á herskipum, á seglskútum og skemmtiferðaskipum.

Athöfnin fer þannig fram að áhafnarmeðlimir fara í gervi Neptúnusar og hirðar hans. Meðal hirðmanna Neptúnusar eru stundum þjóðsagnapersónan Davy Jones og gríska sjávargyðjan Amfítríte. Nýliðarnir eru síðan „vígðir“ inn í „leyndardóma hafsins“ með ýmsum hætti. Stundum er skítugu vatni steypt yfir þá og stundum eru þeir látnir fara útbyrðis. Á herskipum getur athöfnin verið mjög harkaleg þar sem nýliðar eru barðir með reipum og spýtum til að prófa þá. Dæmi eru um að sjóliðar hafi slasast eða látist í miðbaugsskírn. Vegna þess hafa flestar flotadeildir sett strangar reglur um miðbaugsskírnir og sjóliðum er frjálst að hafna þátttöku í þeim.
Kambás

Kambás, oft kallaður stjórnás eða knastás, stjórnar opnun og lokun á lokunum. Á stærri vélum er hann oft notaður líka til þess að knýja eldsneytisdælurnar.

Hann er smíðaður úr stáli og liggur í flestum vélum láréttur í vélinni. Hann er knúinn af sveifarás með tannhjóladrifi eða keðju.

Vinnuhringur kambáss: hann snýst jafnt sveifarásnum á tvígengisvélum en helmingi hægar á fjórgengisvélum. Það er vegna þess að vinnuhringur tvígengisvélar er 360 gráður en 720 gráður á fjórgengisvélum.
Vatnshverfill

Vatnshverfill eða vatnstúrbína er vél sem snýst og vinnur hreyfiorku úr rennandi vatni. Vatnshverflar voru þróaðir á 20. öld til að nota í iðnaði. Núna eru vatnshverflar aðallega notaðir til að framleiða raforku. Oftast eru vatnshverflar við uppistöðulón og tengdir við rafal sem breytir hreyfiorku í raforku.
Mitch McConnell

Mitch McConnell (fæddur 20. febrúar 1942 í Sheffield í Alabama-fylki) er bandarískur þingmaður og núverandi leiðtogi minnihlutans á öldungadeild bandaríska þingsins. Hann er sonur hjónanna Addison McConnell og Julia Shockley, faðir þriggja dætra og kvæntur Elaine L. Chao sem var atvinnumálaráðherra 2001-2009, í tíð George W. Bush forseta. McConnell útskrifaðist með láði frá háskólanum í Louisville, einnig lauk hann gráðu frá University of Kentucky College of Law. Meðan hann var þar við nám var hann kjörinn forseti nemendafélagsins.

Ferill.

McConnell hefur verið þingmaður öldungadeildar Bandaríkjaþings frá 1984. Það ár var hann eini repúblikaninn sem vann sigur í Norður-Karólínu og um leið fyrsti repúblikaninn sem vann frambjóðanda demókrata í Kentucky frá 1968. Hann fékk nálægt milljón atkvæða í kosningunum í nóvember 2008. Og yfirleitt hefur hann fengið flest atkvæði frá kjósendum í Kentucky-sýslu.

Frá árinu 2008 hefur hann verið leiðtogi minnihluta repúblikana í öldungadeildinni og er hann sá 15. í röðinni. Þá er hann aðeins annar leiðtogi öldungadeildarinnar frá upphafi sem kemur frá Kentucky, en sá fyrsti var Alben Barkley leiðtogi demókrata frá 1937-1949. Starfsferill McConnell hefur lengst af verið á vettvangi stjórnmálanna. Hann starfaði fyrir þingmanninn John Sherman Cooper í Capitol Hill. Þá var hann aðstoðarmaður Marlow Cook þingmanns og síðar staðgengill aðstoðarmanns dómsmálaráðherra, í forsetatíð Gerald Ford. Hann var embættismaður í Jefferson-sýslu frá árinu 1978 þar til hann hóf þingmannsferil sinn.
Miðkjörtímabilskosningar í Bandaríkjunum

Í Bandaríkjunum er kosið til forseta á fjögurra ára fresti en á miðju kjörtímabili forseta eru haldnar svokallaðar miðkjörtímabilskosningar (e. midterm elections). Í þeim kosningum er kosið til löggjafarþings Bandaríkjanna ásamt því að kosið er til embætta á lægri stigum stjórnsýslunnar.

Yfirleitt er litið svo á að þessar miðkjörtímabilskosningar séu ákveðinn dómur á það hvernig sitjandi forseti og sá flokkur sem hefur meirihluta í þinginu hefur staðið sig þangað til. Tveggja flokka kerfi er í Bandaríkjunum, demókratar og repúblikanar verandi þeir flokkar sem skipta með sér völdum, og algengast er að meirihluti færist yfir á minnihlutaflokk í þessum kosningum.

Kjörsókn.

Kjörsókn miðkjörtímabilskosninga er yfirleitt afar dræm. Svo virðist vera sem fólk hafi minni áhuga á því að taka þátt í miðkjörtímabilskosningum heldur en kosningunum sem haldnar eru á fjögurra ára fresti. Kjörsókn í ár var einstaklega lítil. Fyrir kosningarnar hafði Gallup gert könnun á áhuga almennings á kosningum og komst þá að þeirri niðurstöðu að kjörsókn yrði líkleg til að vera dræm vegna lítils áhuga á kosningunum. Áhugaleysi kjósenda gæti stafað af því að breytingar væru ólíklegar í stjórnsýslu landsins þrátt fyrir að repúblikanar næðu meirihluta í öldungadeild ásamt því að halda meirihluta sæta í fulltrúadeild þar sem forsetinn væri hvort eð er úr flokki demókrata. Hvatinn til að kjósa virðist vera minni þar sem atkvæðin nýttust ekki til stórra breytinga.

Þingkosningar.

Bandaríkjaþing skiptist í tvær deildir, fulltrúadeild og öldungadeild. Í miðkjörtímabilskosningum er kosið í öll sæti fulltrúadeildarinnar sem eru 435 ásamt því að kosið er í laus sæti í öldungadeildinni

Miðkjörtímabilskosningar 2014.

Kosningar 2014 voru haldnar þann 4. nóvember. Kosið var til allra 435 sæta fulltrúadeildarinnar og til 36 sæta öldungadeildarinnar. Einnig voru 38 ríkisstjórar kosnir, 46 löggjafasamkomur innan ríkja, löggjafaþing fjögurra landssvæða undir stjórn Bandaríkjanna voru endurnýjuð ásamt því að kosið var um ýmis mál innan ríkja eða sýslna Bandaríkjanna.

Í kosningunum árið 2012, þar sem Barack Obama var endurkjörinn forseti Bandaríkjanna, hafði Repúblikanaflokkurinn haldið meirihluta í fulltrúadeild þingsins á meðan demókratar höfðu haldið meirihluta í öldungadeildinni.

Árið 2014 náðu repúblikanar hins vegar meirihluta í öldungadeildinni og eiga nú 52 sæti þar á meðan demókratar eiga 45. Hvað varðar fulltrúadeild þingsins juku repúblikanar enn á forskot sitt en niðurstöður kosninganna þýða að 243 sæti deildarinnar tilheyra repúblikönum en Demókratar eiga 181 sæti.

Af þeim 36 ríkisstjórasætum sem kosið var um í miðkjörtímabilskosningum 2014 fengu repúblikanar 24 ríkisstjóra en demókratar 11 ríkisstjóra.
Hrannar Björn Arnarsson

Hrannar Björn Arnarsson (f. 16. september 1967) er fyrrverandi Borgarfulltrúi Reykjavíkurlistans og aðstoðarmaður Jóhönnu Sigurðardóttur forsætisráðherra. Eiginkona Hrannars er Heiða Björg Hilmisdóttir, varaformaður Samfylkingarinnar og borgarfulltrúi í Reykjavík og eiga þau 4 börn. Hrannar Björn er sonur Kristínar Á. Ólafsdóttur stjórnmálakonu og söngkonu. Hrannar Björn er með MBA próf frá Háskóla Íslands.

Stjórnmálaferill.

Hrannar Björn var formaður Æskulýðsfylkingar Alþýðubandalagsins í Reykjavík 1985, kosningastjóri Þjóðvaka 1995 og tók þátt í að stofna Grósku 1997, samtaka ungs félagshyggjufólks sem vildi sameina vinstrimenn, og sat í fyrstu stjórn hennar. Hrannar Björn var einn af frumkvöðlum Reykjavíkurlistans og stóð meðal annars ásamt fleirum að gerð skoðanakönnunar sem sýndi að sameinuð gætu félagshyggjuflokkar náð meirihluta. Hrannar Björn var kjörinn borgarfulltrúi Reykjavíkurlistans 1999-2002, sat í borgarráði og var formaður Umhverfis og heilbrigðisnefndar. Hann hefur einnig verið formaður og fulltrúi í ýmsum nefndum og stjórnum meðal annars formaður innflytjendaráðs (2007- 2010) og formaður stjórnar Vinnumálastofnunar ( 2007-2008). Hrannar Björn er varaformaður Þjóðvaka sem sameinaðist Samfylkingunni og er nú eitt aðildarfélaga hennar. Hann varð aðstoðarmaður Jóhönnu Sigurðardóttur árið 2007, þegar hún var félagsmálaráðherra, og fluttist með henni í forsætisráðuneytið eftir kosningar 2009. Hrannar Björn var ráðinn framkvæmdastjóri þingflokks jafnaðarmanna í Norðurlandaráði árið 2014. og starfaði þar til 2018.

Menntun og störf.

Hrannar tók stúdentspróf frá MH 1988, nam hagnýta fjölmiðlun í Svíþjóð, viðskipti og rekstur við Endurmenntun HÍ og lauk MBA-námi 2008 við HÍ.

Hrannar stundaði ýmis sölustörf þar til hann varð sölustjóri Þjóðlífs ehf. 1988-1989 og eigin atvinnurekstur frá 1989-1999. Hann var markaðsstjóri Eddu útgáfu hf. 2002-2005, sölustjóri lausasölu og áskrifta hjá 365 miðlum og síðan forstöðumaður sölu hjá Mamma ehf. 2005-2006. Aðstoðarmaður félagsmálaráðherra, Jóhönnu Sigurðardóttur, 2007-2008 og fylgdi henni sem aðstoðarmaður þegar hún tók við sem forsætisráðherra 2009- 2013. Þá fór Hrannar Björn til þingflokks jafnaðarmanna í norðurlandaráði en starfar nú sem framkvæmdastjóri ADHD samtakanna Hann er í stjórn Almannaheilla og ADHD europe

Hrannar er formaður Norræna félagsins á íslandi frá 2019 en var áður formaður Norræna félagsina í Reykjavík. Hann hefur sinnt margvíslegum félagsstörfum, var forseti nemendafélags Menntaskólans í Hamrahlíð, fyrsti formaður félags framhaldsskólanema og formaður Útrásar, útvarpsfélags framhaldsskólanema. Hrannar hefur starfað innan skákhreyfingarinnar meðal annars sem forseti Skáksambands íslands .

Hrannar er kjörræðismaður Georgíu á íslandi frá 2020.

Tilvísanir.

https://www.adhd.is/is/moya/news/hrannar-bjorn-arnarsson-radinn-framkvaemdastjori-adhd-samtakanna
Púkk

Púkk er spil sem spilað var með venjulegum spilastokk. Það var eins og alkort og treikant vinsælt jólaspil. Í púkki eru notaðir spilapeningar en það geta verið venjulegir peningar en einnig var hægt að spila um þorskkvarnir, kaffibaunir eða glerbrot. Krakkar söfnuðu miklu af þorskkvörnum til að eiga sem mest af spilapeningum.

Spilarar geta verið frá tveimur og upp í sjö og hver spilari þarf að vela sér spil, tíur, mannspil og ása og einn laufgosann en hann er pamfíllinn. Úr venjulegum spilastokk eru tekin lágspilin frá tvisti til fimmu. Stundum eru sexur og sjöur líka teknar út. Í upphafi fá allir jafna spilapeninga til að spila úr og þegar spilin eru gefin þurfa allir að greiða einn spilapening í púkkið.

Spilarar geta verið frá tveir til sjö. Hver og einn spilari þarf að velja sér mannspil frá ás til 10 og einn laufgosann sem er panfíllinn.

Þegar spilin eru gefin þurfa allir að greiða einn spilapening í púkkið. Gefin eru 5 spil á hendi eitt í einu og búnkanum hvolt og eitt spil látið velta, sá litur sem kemur upp er ráðandi. Þannig að ef spaði kemur upp, þá geta þeir sem hafa spaðaásinn á hendi sýnt spilið og rukka þann sem hefur valið sér að vera ás um einn spilapening og svo frv. Hafi einhver laufgosann þarf sá sem er panfílinn að borga sama hvaða litur er ríkjandi. Þess vegna fær sá sem er með laufgosann á hendi greitt frá tveimur ef laufið er ríkjandi. Sá sem er með tvö sex á hendi fær púkið eða sá sem er með panfílinn og eitt sex. Hafi tveir tvö sex eða sex og panfílinn, skiptist púkkið á milli þeirra. Enginn fær greitt nema að sýna spilið sem verið er að rukka fyrir.

Fyrstur lætur út sá sem er sólarhringsmegin við þann sem gefur og ræður hann hvaða spil hann lætur út af sinni hendi.  Ef hann t.d. lætur út hjartatíu, þá má sá næsti smeigja hjartaníu undir bunkann og svo má setja ofaná hjartatíuna hjartagosa o.s.frv. Þegar ásinn er kominn, þá má sá sem hann lætur út ráða hvaða spil er næst, eins ef stokkurinn stoppar einhverstaðar þá má sem á síðasta spilið láta út næst.

Alltaf má smegja undir eitt spil einu lægra spili, en það má ekki trekkja á þann hátt.  Sá sem trekkir (klárar spilin sín og vinnur spilið), fær greitt frá hinum eina kaffibaun, glerbrot eða hvaða spilapeningar sem eru í gangi fyrir hvert spil sem þeir hafa á hendi.

Þegar spilarar eru búnir með spilapeningana sína, geta þeir slegið lán hjá bankanum og haldið áfram að spila.

Leikurinn hættir þegar allir geta komið sér saman um að hætta, þó einn fari þarf leikurinn ekki að hætta. Ef sá sem er með kónginn fer getur sá sem er með tínuna fengið kónginn ef hann vill. Spilapeningar þess sem hættir gengur til bankans en oftast er sá sem fer eða hættir í spilinu blankur og skuldum vafinn.

En fólk hefur reglurnar eftir sínu höfði, margir vilja ekki leyfa að smegja spili undir vegna þess að það getur valdið misklíð, eins var oft rifist um það hvort það mætti setja eitt spil ofaná eftir að það var búið að trekkja.
Moldá

Moldá (tékkneska "Vltava") er fljót í Tékklandi. Það á upptök sín í Bæheimsskógi og er um 440 km langt. Frá Bæheimi rennur það í suðausturs svo norður, gegnum höfuðborg Tékklands, Prag og endar í Saxelfi.
Steina and Woody Vasulka

Steina og Woody Vasulka eru brautryðjendur í vídeólist á heimsvísu. Þau hafa verið búsett um árabil í Bandaríkjunum þótt bæði séu íslenskir ríkisborgarar. Steina [Steinunn Briem Bjarnadóttir (1940)] er fædd og uppalin í Reykjavík en sótti framhaldsnám í fiðluleik til Prag og dvaldist þar árin 1959 til 1965. Þar kynntist hún verðandi eiginmanni sínum, verkfræðingnum og kvikmyndagerðarmanninum Woody [Bohuslav] Vasulka (1937). Árið 1968 fékk Woody íslenskan ríkisborgararétt og ári síðar voru þau búin að koma sér fyrir í New York, þar sem þeirra beið að taka virkan þátt í þróun hinnar alþjóðlegu vídeóbyltingar sem þá var í burðarliðnum. Árið 1971 stofnuðu þau The Kitchen í Greenwich Village, á Manhattan, þekktustu og virtustu margmiðlunarmiðstöð veraldar. Vorið 1973 yfirgáfu Steina og Woody New York-borg og settust að í Buffalo, þar sem þau gegndu prófessorsstöðu við SUNY, fyrstu háskóladeild heims í praktískum margmiðlunarfræðum. Árið 1980 fluttu þau suður til Santa Fe í Nýju-Mexíkó, þar sem þau búa enn og starfa. Þann 16. október 2014 opnaði Vasulka stofa í Listasafni Íslands.

Vasulka-stofa er miðstöð fyrir margmiðlunarlist á Íslandi, með megináherslu á varðveislu, rannsóknir og kynningu á verka- og heimildasafni Steinu og Woodys Vasulka. Vasulka-stofa er sett á stofn í samstarfi Listasafns Íslands og Vasulka Inc. og er undirdeild Listasafns Íslands. Með stofnun Vasulka-stofu beinir Listasafn Íslands athygli að varðveislu vídeólistar sem hefur hingað til skort upp á að hugað sé vel að. Sem höfuðsafn á sviði myndlistar gegnir Listasafn Íslands lykilhlutverki í varðveislu íslenskrar myndlistar og á það ekki síður við um vídeóverk og margmiðlunarlist en þá list sem unnin er með hefðbundnari tækni.
Meistarinn og Margaríta

Meistarinn og Margaríta ("Мастер и Маргарита") er skáldsaga eftir rússneska rifthöfundinn Mikhaíl Búlgakov. Hún er af mörgum talin ein besta skáldsaga sem skrifuð hefur verið. Hún kom út í íslenskri þýðingu Ingibjargar Haraldsdóttur árið 1982 og formála ritaði Árni Bergmann. Bókin er undir miklum áhrifum af Fást efir Þjóðverjann Goethe. Búlgakov hóf að skrifa bókina 1928 og skrifaði hana allt fram á dánardag sinn árið 1940. Bókin kom út í hlutum í tímariti á sjötta áratugnum, var fyrst gefin út í heild árið 1967 og fyrsta óritskoðaða útgáfan kom út 1973.

Söguþráðurinn greinir frá heimsókn djöfulsins til Moskvu þar sem hann veldur ýmsum usla. Á sama tíma er einnig sagan af píslargöngu Jesús frá Nasaret endursögð.

Bókin hefur oft verið endurútgefin bæði erlendis og á Íslandi.
Frakkakonungur

Frakkakonungur var þjóðhöfðingi konungsríkisins Frakklands frá klofningi Frankaveldisins með Verdun-samningnum 843 fram að Frönsku byltingunni 1848, að undanskildu tímabili Fyrsta franska lýðveldisins, frá Frönsku byltingunni 1789 til endurreisnar konungdæmis árið 1814. Á tíma Fyrsta franska keisaraveldisins 1804-1814 og Annars franska keisaraveldisins 1852-1870 titlaði þjóðhöfðingi Frakklands sig Frakkakeisara.

Fyrstu konungar Frakklands voru Karlungar en 987 tóku Kapetingar við þegar Húgó Kapet varð konungur eftir andlát Loðvíks 5. Fyrstur til að nota titilinn „Frakkakonungur“ í stað „Frankakonungur“ var Filippus 2. Frakkakonungur árið 1190. Árið 1328 tók yngri grein Kapetinga, Valois-ætt, við völdum og 1589 tóku Búrbónar (önnur grein Kapetinga) við. Þeim var steypt af stóli í Frönsku byltingunni 1789. Þeir komust aftur til valda um skamma stund þegar konungdæmi var endurreist í Frakklandi 1814 en hrökkluðust frá völdum í Júlíbyltingunni 1830. Síðasti maðurinn sem bar titilinn konungur Frakklands var Loðvík Filippus 1. af Orléans-ætt sem var kjörinn til valda en neyddist til að segja af sér í byltingunni 1848 þegar konungdæmið var aftur lagt niður. Eftir það hefur enginn verið formlega titlaður Frakkakonungur þótt nokkrir geri enn tilkall til krúnunnar.

Eitt og annað.

Í bók sinni, "Um tilvísun", notar Bertrand Russell „núverandi konung Frakklands“ oft sem dæmi um hugtak án tilvísunar í setningum eins og „núverandi konungur Frakklands er ekki sköllóttur“. Síðan þá er hugtakið oft notað sem dæmi í umræðum um tilvísun og merkingu.
Janet Napolitano

Janet Napolitano er meðlimur Demókrataflokksins í Bandaríkjunum. Hún er fædd þann 29. nóvember 1957 og er lögfræðingur að mennt. Hún útskrifaðist frá lagaháskólanum í Virginia (e. Lagaskóla Virginíu-háskóla)

Ferill.

Árið 1998 tók Napolitano við stöðu ríkissaksóknara Arizona. Árið 2002 vann hún nauman sigur yfir mótframbjóðanda sínum, Matt Salmon, í ríkisstjórnakosningum og tók þar með við sem ríkisstjóri Arizona en Napolitano var þriðja konan til að sinna því embætti. Hún var svo endurkjörin sem ríkisstjóri árið 2006 og var þar með fyrsta konan til að hljóta endurkjör sem ríkisstjóri Arizona.

Árið 2006 var Napolitano nefnd sem ein af átta konum sem þóttu líklegar til að fara í forsetaframboð í kosningunum 2008 en þegar kom að frambjóðendavali Demókrata studdi hún Barack Obama í hlutverkið.

Í janúar 2009 var Napolitano skipuð Heimavarnaráðherra Bandaríkjanna (e. Secretary of Homeland Security) og var hún fyrsta konan til að hljóta það embætti.

Napolitano sat sem forseti Kaliforníuháskóla frá 2013 til 2020.

Gagnrýni.

Napolitano hefur ekki verið laus við gagnrýni á pólitískum ferli sínum en sem dæmi má nefna ummæli hennar um að þeir sem ábyrgir voru fyrir skipulagningu hryðjuverkaárásanna 11. september 2001 hefðu komið inn í Bandaríkin í gegnum landamæri Kanada. Napolitano var einnig sökuð um brot á jafnréttislögum í júlí 2012 en karlkyns starfsmaður Heimavarnaráðuneytisins lagið fram kvörtun á hendur henni þess efnis að konur fengju frekar stöðuhækkun í ráðuneytinu en karlar.
Lágarfi

Lágarfi (fræðiheiti: "Stellaria humifusa") er jurt af hjartagrasaætt.
Strom Thurmond

James Strom Thurmond (f. 5. desember 1902, d. 26. júní 2003) var bandarískur lögfræðingur og stjórnmálamaður.

Thurmond fæddist í bænum Edgefield í South-Carolina fylki í Bandaríkjunum. Hann stundaði nám í lögfræði við Clemson University. Thurmond barðist í seinni heimstyrjöldinni og var síðar kjörinn ríkisstjóri í South-Carolina fylki. Þrátt fyrir að hafa verið framsækinn sem ríkisstjóri, á meðal stefnumála hans var að auka fjárlög til menntunar svartra, sanngjörn laun fyrir konur og að setja þak á húsaleigu, þá var hann á móti mannréttindaáætlun demókrata (Civil Rights Program). Það varð til þess að hann gekk út af flokksþingi flokksins árið 1948. Hann bauð sig fram til forseta fyrir hægri demókrata (Dixiecrats) það ár en tapaði að lokum með miklum atkvæðamun fyrir Harry S. Truman.

Thurmond varð öldungardeildarþingmaður fyrir demókrata árið 1954 og var endurkjörinn árið 1956. Hann skipti síðan yfir í Repúblikanaflokkinn árið 1964 þar sem hann var endurkjörinn næstu áratugina og varð háttsettur innan Repúblikanaflokksins í suðurríkjum Bandaríkjanna.

Thurmond kom að því, ásamt öðrum suður-öldungardeildarþingmönnum, að semja stefnuyfirlýsingu þar sem þeir hvöttu hæstarétt Bandaríkjanna til að snúa við dómnum um að opna skólana í landinu fyrir alla kynþætti. Hann varð þekktur fyrir meira en 24 tíma málþóf 28. ágúst 1957, þar sem hann talaði gegn hinum víðfrægu lögum sem voru samþykkt daginn eftir, þ.e. Mannréttindasáttmálinn (1957 Civil Rights Act).

Thurmond talaði opinberlega gegn því að svartir fengu aðgang að stöðum þar sem hvítir vildu eingöngu fá að vera. Seinna meir áttaði hann sig á því að æ fleiri í hans kjördæmi voru svartir eftir að kosningarétturinn var færður á fleiri hendur.

Strom Thurmond er elsti maður sem hefur setið á öldungardeildarþingi en hann gegndi embætti til 100 ára aldurs.

Strom Thurmond lést 26. júní 2003. Það kom í ljós eftir andlát hans að hann hefði eignast dóttur með svartri konu á sínum yngri árum.
Kristjana Friðbjörnsdóttir

Kristjana Friðbjörnsdóttir (fædd 11. janúar 1976 í Reykjavík) er íslenskur barnabókahöfundur. Meðal verka Kristjönu eru þrjár bækur um einkaspæjarann Fjóla Fífils og fjórar um ólátabelginn Ólafíu Arndísi. Kristjana lauk stúdentsprófi frá Menntaskólanum við Sund árið 1996 og B.Ed.-gráðu frá Kennaraháskóla Íslands árið 1999. Hún hefur starfað sem grunnskólakennari og unnið að námsgagnagerð. Kristjana hlaut Vorvinda IBBY árið 2013 fyrir framlag sitt til barnamenningar.
Dylan og Cole Sprouse

Dylan Thomas Sprouse og Cole Mitchell Sprouse (fæddir 4. ágúst 1992) eru bandarískir leikarar. Þeir eru tvíburar og eru oft kallaðir Dylan og Cole

Sprouse, The Sprouse brothers (Sprouse bræðurnir) eða „The Sprouse bros“. Fyrsta alvöru kvikmyndin þeirra var Big Daddy, sem þeir deildu hlutverki af ættleiddum syni Sonny Koufax (Adam Sandler). Eftir það voru þeir í aukahlutverkum í sjónvarpi og í DVD myndunum I Saw Mommy Kissing Santa Claus og Just for Kicks. Þeir byrjuðu að leika aðalhlutverk í Disney Channel þættinum The Suite Life Of Zack And Cody 2005, þættirnir gengu mjög vel og fengu góð viðbrögð frá áhorfendum. The Suite Life of Zack &amp; Cody kom aftur 2008 sem The Suite Life on Deck, þar sem þeir sneru aftur hlutverk Zack (Dylan) og Cody (Cole). The Suite Life on Deck varð seinna vinsælasti krakka/unglinga þátturinn 2008 og 2009. Sá þáttur hætti í maí 2011. Þeir voru einnig í The Suite Life Movie sem kom út í mars sama ár. Þeir léku líka frændur í myndinni The Kings of Appletown 2009.

Dylan and Cole voru tveir af ríkustu börnum lifandi 2007 og 2010 þá var þeim borgað mest af öllum Disney Channel leikurum, þeir fengu samtals 40.000 dollara fyrir hvern þátt. Bræðurnir komust inn í New York University 2010. Þeir byrjuðu í skólanum haustið 2011.

Kvikmyndir

Sjónvarp
Bláfjöll

Bláfjöll eru fjallgarður á suðvesturhorni Íslands. Þau eru um 20 km suðaustan við Reykjavík á mörkum sveitarfélaganna Ölfuss, Kópavogs og Reykjavíkur. Bláfjöll ná 702 metra hæð í Bláfjallahorni.

Í Bláfjöllum er helsta skíðasvæði Höfuðborgarsvæðisins.

Bláfjöll opnuðu fyrsta árið 1974 með lyftunni sem fékk nafnið "Lilli klifurmús". Kóngsgil er svæðið kallað þar sem byrjað var að skíða í Bláfjöllum. Árið 1978 var suðurgilið opnað og svo var Eldborgargilið opnað árið 1980.
All time low

All Time Low er bandarísk popp-pönk hljómsveit frá Towson, úthverfi í Baltimoreborg í Maryland-fylki. Hljómsveitin var stofnuð árið 2003. Hún er skipuð aðalsöngvaranum og gítarleikara Alex Gaskarth, aðalgítarleikaranum Jack Barakat, bassaleikaranum Zack Merrick og trommaranum Rian Dawson. Nafn hljómsveitarinnar er tekið úr laginu 'Head On Collision' með hljómsveitinni New Found Glory. Hljómsveitin er á sífelldum tónleikaferðalögum og hefur m.a. spilað á tónlistarhátíðum líkt og Warped Tour, Reading, Leeds og Soundwave

Hljómsveitin gaf út sína fyrstu stuttskífu, "All Time Low Demo" árið 2003 og hina seinni: "The Three Words to Remember in Dealing with the End EP" árið 2004. Síðan hefur hljómsveitin gefið út sjö breiðskífur: "The Party Scene" (2005), "So Wrong It's Right" (2007), "Nothing Personal" (2009), "Dirty Work" (2011), "Don't Panic" (2012), "Future Hearts" (2015) og "Last Young Renegades" (2017).

All Time Low gaf út fyrstu tónleikaplötuna sína að nafni "Straight to DVD" árið 2010 og gaf út seinni tónleikaplötuna sína, "Straight to DVD II: Past, Present and Future Hearts" í september 2016.

Saga.

2003-06: Stofnun sveitarinnar og "The Party Scene".

Hljómsveitin var stofnuð árið 2003, og var hún í fyrstu bara menntaskólaband sem gerði ábreiður af lögum annara popp pönk hljómsveita líkt og t.d. Blink-182 og Green Day. Hljómsveitina skipuðu þá Alex Gaskarth (söngur), TJ Ihle (gítar), Jack Barakat (gítar), Chris Cortilello (bassi) og Rian Dawson (trommur). TJ Ihle og Chris Cortilello sögðu sig úr sveitinni ekki löngu eftir að hún var stofnuð og lá hún í dvala þar til að Zack Merrick slóst í hópinn á bassa. Alex Gaskarth byrjaði þá líka að spila á gítar ásamt því að vera aðalsöngvari hljómsveitarinnar. Hljómsveitin gaf út fjögurra laga stuttskífuna "All Time Low Demo" í nóvember árið 2003 og fékk svo plötusamning hjá Emerald Moon plötuútgáfunni árið 2004. Í október sama ár kom út seinni stuttskífa hljómsveitarinnar að nafni "Three Words to Remember in Dealing with the End." Sveitin gaf svo út "The Party Scene", fyrstu breiðskífuna sína, árið 2005.